
คู่มือปฏิบัติงานเรื่องร้องเรียน/ร้องทุกข์ 
ขององค์การบริหารส่วนตำบลเกาะเต่า
1.ความหมาย 
การดำเนินการเกี่ยวกับเรื่องราวร้องเรียน/ร้องทุกข์ มีความสำคัญสำหรับส่วนราชการ หน่วยงาน            
ต่าง ๆ เพราะในการบริหารราชการหรือการให้บริการของส่วนราชการนั้น ผลงานจะเป็นที่พึงพอใจของประชาชนหรือไม่ขึ้นอยู่กับการปฏิบัติหน้าที่ของเจ้าหน้าที่ของส่วนราชการ หน่วยงานต่างๆ ซึ่งการ แสดงออกโดยผ่านกระบวนการร้องเรียน/ร้องทุกข์ ให้ข้อเสนอแนะสามารถเป็นเครื่องชี้วัดการปฏิบัติงาน หากส่วนราชการหรือหน่วยงานใดปฏิบัติงานเป็นที่พึงพอใจของประชาชนมาก ย่อมมีโอกาสถูกตำหนิติเตียนจากประชาชนน้อย ซึ่งองค์การบริหารส่วนตำบลเกาะเต่ามีอำนาจหน้าที่ตามพระราชกฤษฎีกาว่าด้วย หลักเกณฑ์และวิธีการบริหารกิจการบ้านเมืองที่ดี พ.ศ. 2546 ในกรณีที่ส่วนราชการได้รับเรื่องร้องเรียน เสนอแนะ หรือความคิดเห็นเกี่ยวกับวิธีปฏิบัติราชการ อุปสรรค ความยุ่งยาก หรือปัญหาอื่นใดจาก บุคคลใด โดยมีข้อมูลสาระตามสมควรให้เป็นหน้าที่ของส่วนราชการนั้นที่จะต้องพิจารณาดำเนินการให้ลุล่วงไป เพื่อให้การพิจารณาความหมายของเรื่องร้องเรียน/ร้องทุกข์ชัดเจนยิ่งขึ้น จึงแบ่งแยกพิจารณาความหมายของคำว่า “เรื่องร้องเรียน/ร้องทุกข์” ไว้ 2 ประการ คือ
	เรื่องร้องเรียน หมายถึง เรื่องราวที่เจ้าหน้าที่ขององค์การบริหารส่วนตำบลเกาะเต่าเป็นผู้ถูกร้องเรียน เนื่องจากการปฏิบัติหน้าที่หรือการปฏิบัติตนไม่เหมาะสม รวมถึงการดำเนินงานขององค์การบริหารส่วนตำบลเกาะเต่าที่ไม่ชอบด้วยอำนาจหน้าที่ และระเบียบกฎหมาย
	 เรื่องร้องทุกข์ หมายถึง เรื่องราวที่ผู้ร้องเรียนประสงค์ให้ได้รับการปลดเปลื้องความทุกข์ที่ตน ได้รับหรือเป็นเรื่องที่ผู้ร้องทุกข์หรือผู้อื่น หรือสาธารณชนได้รับความเสียหาย
2. วัตถุประสงค์ 
เพื่อทำหน้าที่อำนวยความสะดวกแก่ประชาชนที่มาติดต่อองค์การบริหารส่วนตำบลเกาะเต่าให้สามารถ ติดต่อสอบถาม ขอทราบข้อมูลรับเรื่องร้องเรียน/ร้องทุกข์ ขอความเป็นธรรม ขอความช่วยเหลือ          แจ้งเบาะแสที่เกี่ยวข้องกับงานของส่วนราชการ และประสานงานส่งตอเรื่องให้ส่วนราชการเจ้าของเรื่องไป            ดำเนินการแก้ไขปัญหาตามอำนาจหน้าที่ของแต่ละส่วนราชการต่อไป เปิดเผยข้อมูลข่าวสารขององค์การบริหารส่วนตำบลเกาะเต่า และปฏิบัติงานอื่น ๆ ตามที่ได้รับมอบหมาย
3. ขอบเขต
 คู่มือการดำเนินงานร้องเรียน/ร้องทุกข์ได้รวบรวมข้อมูลเกี่ยวกับเรื่องร้องเรียน/ร้องทุกข์ และ ข้อมูล ที่เป็นประโยชน์ต่อการดำเนินงานร้องเรียน/ร้องทุกข์ ประกอบด้วยความหมายเรื่องร้องเรียน/ร้อง ทุกข์ ขั้นตอนการดำเนินงานเรื่องร้องเรียน/ร้องทุกข์ แนวทางการปฏิบัติงานเรื่องร้องเรียน/ร้องทุกข์ และความรู้ทั่วไปสำหรับเจ้าหน้าที่ผู้ปฏิบัติงานเรื่องร้องเรียน/ร้องทุกข์ รวมถึงระเบียบกฎหมาย ที่เกี่ยวข้อง คำสั่ง แนวทางปฏิบัติเรื่องร้องเรียน/ร้องทุกข์ และหมายเลขเบอร์โทรศัพท์สายด่วน


/4. หลักทั่วไป...

-๒-
4. หลักทั่วไปในการดำเนินการเกี่ยวกับเรื่องราวร้องเรียน/ร้องทุกข์ 
การดำเนินการแก้ไขปัญหาเรื่องร้องเรียน/ร้องทุกข์ ในระดับตำบลได้นำแนวทางการดำเนินการ ตามพระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี พ.ศ. 2546 และประกาศ คณะกรรมการการกระจายอำนาจให้แก่องค์กรปกครองส่วนท้องถิ่น เรื่อง แนวทางในการจัดบริการ สาธารณะขององค์การบริหารส่วนจังหวัด เทศบาล และองค์การบริหารส่วนตำบล
             4.1 ลักษณะของเรื่องราวร้องเรียน 
	4.1.1 เป็นเรื่องที่มีผู้ร้องได้รับความเดือดร้อน หรือเสียหาย หรืออาจเดือดร้อน หรือเสียหายโดยมิอาจหลีกเลี่ยงได้
	 4.1.2 ความเดือดร้อนหรือเสียหาย เกิดจากหน้าที่ขององค์การบริหารส่วนตำบลละเลยต่อหน้าที่ ตามที่กฎหมายกำหนดให้ต้องปฏิบัติ หรือปฏิบัติหน้าที่ดังกล่าวล่าช้าเกินสมควรกระทำการนอกเหนืออำนาจหน้าที่ หรือขัดหรือไม่ถูกต้องตามกฎหมาย กระทำไม่ถูกต้องตามขั้นตอน หรือวิธีการอันเป็นสาระสำคัญที่กำหนดไว้สำหรับการนั้น กระทำการไม่สุจริต หรือโดยไม่มีเหตุผลอันสมควร
            4.2 ลักษณะของเรื่องราวร้องทุกข์ เป็นเรื่องผู้ร้องได้รับความเดือดร้อนหรือเสียหาย หรืออาจจะเดือดร้อนหรือ เสียหายโดยมิอาจหลีกเลี่ยงได้ ไม่ว่าจะมีคู่กรณีหรือไม่มีคู่กรณีก็ตาม และได้มาร้องขอเพื่อให้องค์การบริหารส่วนตำบลเกาะเต่าแก้ไขปัญหาความเดือดร้อนหรือช่วยเหลือ ไม่ว่าจะเป็นด้วยวาจาหรือลายลักษณ์อักษร รวมถึงเรื่องที่ส่วนราชการอื่นขอให้องค์การบริหารส่วนตำบลเกาะเต่าดำเนินการแก้ไขปัญหาตามอำนาจหน้าที่ หรือสามารถประสานให้หน่วยงานที่มีอำนาจหน้าที่โดยตรงดำเนินการต่อไปได้
5. ขั้นตอนการดำเนินการรับเรื่องร้องเรียน/ร้องทุกข์ ขององค์การบริหารส่วนตำบลเกาะเต่า
5.1 การรับเรื่องร้องเรียน/ร้องทุกข์ 
5.1.1 กรณีร้องเรียน/ร้องทุกข์ด้วยวาจา 
1) บันทึกข้อมูลตามคำร้อง และแจ้งให้ผู้ร้องแจ้งชื่อ – สกุล ไว้เป็น หลักฐาน หาก   
ผู้ร้องไม่ยินยอมแจ้ง - ชื่อ สกุล ให้บันทึกเหตุแห่งการไม่แจ้งชื่อ – สกุล ดังกล่าว 
5.1.2 กรณีร้องเรียน/ร้องทุกข์เป็นลายลักษณ์อักษร ต้องมีลักษณะดังนี้ 
1) มีชื่อและที่อยู่ของผู้ร้อง ซึ่งสามารถตรวจสอบตัวตนได้ เพื่อป้องกัน การกลั่น
แกล้ง 
2) ระบุเรื่องอันเป็นเหตุให้ร้องเรียน/ร้องทุกข์ พร้อมข้อเท็จจริง พฤติการณ์อัน
เกี่ยวกับเรื่องนั้นตามสมควร 
3) ใช้ถ้อยคำสุภาพ 
4) มีลายมือชื่อของผู้ร้อง ถ้าเป็นการร้องเรียน/ร้องทุกข์แทนผู้อื่นต้องแนบใบมอบ
อำนาจด้วย
5.2 เมื่อองค์การบริหารส่วนตำบลเกาะเต่า ได้รับเรื่องร้องเรียน/ร้องทุกข์ จะดำเนินการ ลงทะเบียนรับเรื่องตามแบบที่กำหนดแล้ว เสนอเรื่องให้องค์การบริหารส่วนตำบลเกาะเต่าพิจารณา 
5.3 เจ้าหน้าที่ผู้รับเรื่อง แจ้งการรับเรื่องร้องเรียน/ร้องทุกข์ให้ผู้ร้องทราบภายใน 15 วัน นับแต่วันได้รับเรื่อง โดยการแจ้งเป็นลายลักษณ์อักษร อาจส่งหนังสือให้ผู้ร้องลงชื่อรับทราบ โดยตรงหรือส่งทางไปรษณีย์ตอบรับลงทะเบียน
/5.4 องค์การ...
-๓-
5.4 องค์การบริหารส่วนตำบลเกาะเต่าวินิจฉัยว่าเรื่องร้องเรียน/ร้องทุกข์ ที่ได้รับเป็นเรื่องที่อยู่ใน      อำนาจหน้าที่ขององค์การบริหารส่วนตำบลเกาะเต่า หรือเป็นเรื่องที่มีระเบียบกฎหมายกำหนดรายละเอียด ขั้นตอน วิธีการ และระยะเวลาดำเนินการไว้เป็นการเฉพาะ ถ้าเป็นเรื่องที่อยู่ในอำนาจหน้าที่ขององค์การบริหารส่วนตำบลเกาะเต่า ให้พิจารณามอบหมายหน่วยงานที่รับผิดชอบ หรือเจ้าหน้าที่ผู้รับผิดชอบ หรือคณะกรรมการที่แต่งตั้งขึ้นไปดำเนินการตรวจสอบข้อเท็จจริง และพิจารณาแนวทางแก้ไขปัญหา หากเป็นเรื่องที่ไม่อยู่ในอำนาจหน้าที่ให้ส่งเรื่องนั้นไปศูนย์ดำรงธรรมอำเภอ ศูนย์ดำรงธรรมจังหวัด หรือส่วนราชการเกี่ยวข้องกับเรื่องนั้นดำเนินการต่อไป และแจ้งผู้ร้องทราบด้วย โดยให้เจ้าหน้าที่ ผู้ปฏิบัติงานติดตามผลการแก้ไขปัญหา หรือหากเป็นเรื่องที่เกินศักยภาพขององค์การบริหารส่วนตำบลเกาะเต่าให้ประสานไปยังองค์กรปกครองส่วนท้องถิ่นอื่นที่เห็นว่ามีศักยภาพ หรือส่วนราชการที่เกี่ยวข้องเพื่อหามาตรการและแนวทางการ         ดำเนินการแก้ไขปัญหาร่วมกันหรือหากเป็นเรื่องที่มีระเบียบกฎหมายกำหนด รายละเอียด ขั้นตอน วิธีการ และระยะเวลาดำเนินการไว้เป็นการเฉพาะแล้ว ก็ให้แจ้งผู้ร้องทราบถึง แนวทางการดำเนินการตามที่ระเบียบกฎหมายนั้น ๆ กำหนดไว้
5.๕ ช่องทางการเข้าถึงบริการ 
      ๑) โทรศัพท์สายด่วน โดยตรงของนายกองค์การบริหารส่วนตำบล 
      ๒) โทรศัพท์สำนักงานองค์การบริหารส่วนตำบลเกาะเต่า เบอร์ ๐๗๔-๖๐๐๑๐๐
      ๓) มาแจ้งด้วยตัวเอง ณ สำนักงานองค์การบริหารส่วนตำบลเกาะเต่า
      ๔) เว็บไซต์องค์การบริหารส่วนตำบลเกาะเต่า https://kohtaolocal.go.th
      ๕) ส่งจดหมายมาที่สำนักงานองค์การบริหารส่วนตำบลเกาะเต่า เลขที่ ๒๖๑ หมู่ที่5 ตำบลเกาะเต่า อำเภอป่าพะยอม จังหวัดพัทลุง ๙๓๒๑๐
      ๖) ส่งเรื่องร้องเรียนผ่านตู้รับร้องเรียนร้องทุกข์ ตู้รับความเห็นคิด ณ หน้าสำนักงานองค์การบริหารส่วนตำบลเกาะเต่า (ไม่ต้องติดแสตมป์)
6. วิธีดำเนินการแก้ไขปัญหาเรื่องร้องเรียน/ร้องทุกข์ 
6.1 การพิจารณารับเรื่องร้องเรียน/ร้องทุกข์ 
6.1.1 นายกองค์การบริหารส่วนตำบลบ้านพร้าวอาจใช้ดุลยพินิจสั่งการด้วยตนเอง หรือ
มอบหมายปลัดองค์การบริหารส่วนตำบลเกาะเต่า หรือมอบหมายเจ้าหน้าที่ผู้รับผิดชอบ เป็นผู้พิจารณาว่า เรื่องร้องเรียน/ร้องทุกข์ ที่ได้รับเป็นเรื่องที่อยู่ในอำนาจหน้าที่ขององค์การบริหารส่วนตำบลเกาะเต่า หรืออยู่ใน อำนาจหน้าที่ของส่วนราชการอื่น หรือเป็นเรื่องที่มีระเบียบกฎหมายกำหนดขั้นตอนวิธีการดำเนินการไว้เป็นการเฉพาะ ซึ่งควรจะดำเนินการเรื่องนั้นอย่างไร
 6.1.2 แนวทางที่นายกองค์การบริหารส่วนตำบลจะพิจารณาไม่รับเรื่องร้องเรียน/ร้องทุกข์ 
ได้แก่
 1) เป็นเรื่องที่ไม่ปรากฏตัวตนผู้ร้อง หรือตรวจสอบตัวตนของผู้ร้องไม่ได้
 2) เป็นเรื่องที่แอบอ้างชื่อผู้อื่นเป็นผู้ร้อง โดยผู้แอบอ้างมิได้มีส่วนเกี่ยวข้องในเรื่องที่
ร้องเรียนร้องทุกข์ 
3) เป็นเรื่องที่มีลักษณะเป็นบัตรสนเท่ห์ ไม่ระบุพยานหลักฐานหรือกรณีแวดล้อมชัด
แจ้ง 
4) เรื่องที่คณะรัฐมนตรีหรือนายกรัฐมนตรีในฐานะหัวหน้ารัฐบาล มีมติเด็ดขาดแล้ว 
/๕) เรื่องที่มี...
-๔-

๕) เรื่องที่มีกฎหมาย ระเบียบ หรือข้อบังคับกำหนดรายละเอียดวิธี ปฏิบัติไว้เป็น
การเฉพาะแล้ว
6.2 การตรวจสอบข้อเท็จจริงและวินิจฉัยเรื่องร้องเรียน/ร้องทุกข์ (กรณีเป็นเรื่องที่อยู่ใน อำนาจหน้าที่ขององค์การบริหารส่วนตำบลเกาะเต่า
 6.2 .1 ให้เจ้าหน้าที่ที่ได้รับมอบหมายหรือหน่วยงานที่รับผิดชอบ หรือคณะกรรมการที่
แต่งตั้งขึ้นตรวจสอบข้อเท็จจริง รวบรวมพยานหลักฐานทุกอย่างที่เกี่ยวข้องกับเรื่อง ร้องเรียน/ร้องทุกข์นั้น ทั้งพยานเอกสาร พยานบุคคล และพยานวัตถุ รวมถึงการตรวจสอบสถานที่จริง ถ้าจำเป็นเพื่อให้ทราบข้อเท็จจริงในเรื่องร้องเรียน/ร้องทุกข์นั้นอย่างชัดเจน เพื่อเสนอนายกองค์การบริหารส่วนตำบลเกาะเต่าพิจารณาวินิจฉัยต่อไป
6.2.2 การดำเนินการตรวจสอบข้อเท็จจริงควรเปิดโอกาสให้ผู้ที่เกี่ยวข้องหรือ คู่กรณีได้
รับทราบข้อเท็จจริงและพยานหลักฐานอย่างเพียงพอ รวมทั้งเปิดโอกาสให้มีการโต้แย้งแสดง พยานหลักฐานอย่างเพียงพอก่อนที่จะมีคำวินิจฉัยหรือสั่งการเกี่ยวกับเรื่องนั้น โดยเฉพาะเรื่องที่ต้องใช้ กระบวนการพิจารณาทางปกครองเพื่อมีคำสั่งทางปกครอง รวมทั้งจะต้องถือปฏิบัติตามกฎหมายวิธีปฏิบัติ ราชการทางปกครองในส่วนที่เกี่ยวข้องด้วย 
6.2.3 การพิจารณาวินิจฉัยเรื่องร้องเรียน/ร้องทุกข์ให้นายกองค์การบริหารส่วนตำบลเกาะ
เต่าพิจารณาข้อเท็จจริงที่ตรวจสอบได้ ปรับเข้ากับข้อกฎหมาย ระเบียบ ข้อบังคับ หรือหนังสือสั่งการที่เกี่ยวข้อง โดยให้สอดคล้องและครบถ้วนตามประเด็นข้อร้องเรียน/ร้องทุกข์ 
6.2.4 คำวินิจฉัยเกี่ยวกับเรื่องร้องเรียน/ร้องทุกข์ ของนายกองค์การบริหารส่วนตำบลเกาะ
เต่าควรประกอบด้วย ข้อเท็จจริงอันเป็นสาระสำคัญ ข้อกฎหมายที่อ้างอิง และข้อพิจารณาพร้อม ข้อสนับสนุนในการใช้ดุลยพินิจ
 6.2.5 ให้แจ้งผลเกี่ยวกับการพิจารณาเรื่องร้องเรียน/ร้องทุกข์ให้ผู้ร้องทราบ ภายใน 15 วัน 
นับแต่วันที่ได้รับเรื่อง
7. ระยะเวลาดำเนินการต่อเรื่องร้องเรียน/ร้องทุกข์ 
7.1 เรื่องที่อยู่ในอำนาจหน้าที่ขององค์การบริหารส่วนตำบลเกาะเต่า ให้ดำเนินการตรวจสอบ ข้อเท็จจริงและวินิจฉัยสั่งการเพื่อการแก้ไขปัญหาและแจ้งให้ผู้ร้องทราบภายใน 15 วันนับแต่วันได้รับเรื่อง 
7.2 เรื่องที่ไม่อยู่ในอำนาจหน้าที่ขององค์การบริหารส่วนตำบลเกาะเต่า ให้ส่งเรื่องนั้นไปศูนย์                  ดำรงธรรมอำเภอ หรือศูนย์ดำรงธรรมจังหวัด หรือส่วนราชการเกี่ยวข้องกับเรื่องนั้นดำเนินการต่อไป และแจ้งผู้ร้องทราบภายใน 15 วัน นับแต่วันได้รับเรื่อง หรือหากเป็นเรื่องที่เกินศักยภาพขององค์การบริหารส่วนตำบลเกาะเต่าให้ประสานไปยังองค์กรปกครองส่วนท้องถิ่นอื่นที่เห็นว่ามีศักยภาพหรือส่วนราชการที่เกี่ยวข้อง เพื่อหามาตรการและแนวทางการดำเนินการแก้ไขปัญหาร่วมกัน ทั้งนี้ให้เจ้าหน้าที่ผู้ปฏิบัติดำเนินการให้ เป็นไปตามประกาศคณะกรรมการการกระจายอำนาจให้แก่องค์กรปกครองส่วนท้องถิ่น เรื่อง แนวทางในการจัดบริการสาธารณะขององค์การบริหารส่วนจังหวัด เทศบาล และองค์การบริหารส่วนตำบล

	ภาคผนวก















แผนผังกระบวนการจัดการเรื่องร้องเรียนร้องทุกข์

๑. ร้องเรียนด้วยตนเอง ณ สำนักปลัด               องค์การบริหารส่วนตำบลเกาะเต่า 







๒. ร้องเรียนผ่านทางโทรศัพท์หมายเลข  
[bookmark: _GoBack]            ๐-๗๔๖๐-0๑๐๐

งานนิติการ สำนักปลัด
องค์การบริหารส่วนตำบลเกาะเต่า
(รับเรื่องร้องเรียน)


	



[bookmark: _Hlk162618975]๓.  ร้องเรียนผ่านทางเว็บไซต์
สำนักงานองค์การบริหารส่วนตำบลเกาะเต่า
     www.kohtaolocal.go.th


	


ประสานงานหน่วยงานที่รับผิดชอบดำเนินการตรวจสอบข้อเท็จจริง



	
๔.  ร้องเรียนผ่านทาง
www.facebook.com/อบต.เกาะเต่า






๕.ร้องเรียนผ่านตู้ไปรษณีย์ ถึงสำนักงานองค์การบริหารส่วนตำบลเกาะเต่า     เลขที่ ๒๖๑ หมู่ที่ ๕ ตำบลเกาะเต่า              อ.ป่าพะยอม จ.พัทลุง


       
      ยุติ                                          ไม่ยุติ

๖.ตู้รับเรื่องร้องเรียน/ร้องทุกข์
ของอบต. เกาะเต่า (ตู้สีแดง)
ไม่ยุติแจ้งเรื่องผู้ร้องเรียน/
ร้องทุกข์ทราบ
(ภายใน ๑๕วัน)

ยุติเรื่องแจ้งผู้ร้องเรียน/            ร้องทุกข์ทราบ
[bookmark: _Hlk162621373][bookmark: _Hlk162621374][bookmark: _Hlk162621375][bookmark: _Hlk162621376](ภายใน ๑๕วัน)

